Абитуриенттерди жалпы республикалык тестирлөө жөнүндө
ЖОБО

I. Жалпы жоболор

1. Бул Жобо "Билим берүү жөнүндө" Кыргыз Республикасынын Мыйзамына ылайык иштелип чыккан жана Кыргыз Республикасынын жогорку окуу жайларына окууга кирүүнү каалаган адамдарды (мындан ары - абитуриент) жалпы республикалык тестирлөө (мындан ары - тестирлөө) жүргүзүүнүн тартибин белгилейт.

2. Тестирлөө алда канча жөндөмдүү жана жогорку окуу жайларында окууга даяр абитуриенттерди окутуу аныктоо максатында жүргүзүлөт.

3. Тестирлөөгө орто жалпы жана орто кесиптик билими бар, ошондой эле каттоо учурунда жалпы билим берүү мектептеринин 11 (12)-класстарында жана орто жана баштапкы кесиптик билим берүүнүн билим берүүчү уюмдарынын бүтүрүүчү курстарында окуган Кыргыз Республикасынын жарандары катыша алат. Тестирлөөгө каттоо учурунда, ошондой эле каттоо учурунда жалпы билим берүү мектептеринин 11 (12)-класстарында жана орто жана баштапкы кесиптик билим берүүнүн билим берүүчү уюмдарынын бүтүрүүчү курстарында окуган же жогорку окуу жайларында окуп жаткан жарандар киргизилбейт. Эгерде Кыргыз Республикасы менен тиешелүү жарандын мамлекеттин ортосунда тиешелүү эларалык келишимдер бар болсо, четөлкөлүк жарандар тестирлөөгө катыша жана мамлекеттик билим берүү грантына талапкер боло алат.

4. Абитуриенттерди тестирлөө жол-жобосу жалпыга маалымдоо каражаттарында чагылдыруу менен ачык жүргүзүлөт.

II. Көзкарандысыз тест кызматы

5. Көзкарандысыз тест кызматы (мындан ары - КТК) - мамлекеттик эмес уюм, ал тестирлөө жөнүндө ыкмаларды пайдалануу менен билим берүү жагынан көзкарандысыз баа берүүгө адистешкен.

6. Кыргыз Республикасынын билим берүү тармагында ыйгарым-укуктуу мамлекеттик органы менен (мындан ары ыйгарым-укуктуу орган) тарабынан үч жылдык мөөнөткө КТК аныкталат. КТК менен ыйгарым-укуктуу орган ортосунда тестирлөө жүргүзүү жөнүндө келишим түзүлөт.

7. Тестирлөө КТК белгилеген эрежелер боюнча жүргүзүлөт, аны менен абитуриенттер каттоо учурунда жана андан кийин берилген брошюрадан тааныша алат.

8. Тестирлөө үчүн жооптуу болгон КТК төмөнкүлөрдү камсыз кылат:

- жалпы билим берүү уюмдарынын программасына негизделген тесттик тапшырмаларды иштеп чыгууну;

- тесттик тапшырмалардын өтө жашырын экендигин;

- каттоо жана тестирлөө жол-жобосун даярдоону маалыматтык колдоону;

- каттоо жана тестирлөө үчүн жооптуу персоналды даярдоо боюнча региондук маалымат берүүчү семинарларды, тренингдерди өткөрүүнү;

- каттоо жана тестирлөө жол-жобосун материалдык-техникалык жана методикалык жактан камсыз кылууну;

- тестирлөөнү объективдүү жана ачык-айкын жүргүзүүнү;

Ыйгарым-укуктуу орган аныктаган мөөнөттөрдө тестирлөөнүн натыйжаларын иштетүүнүн купуялыгын жана ишенимдүүлүгүн.

9. Тестирлөө аяктагандан кийин КТК ыйгарым-укуктуу органга тестирлөөнүн натыйжалары жөнүндө отчет берет.

10. КТК жана ыйгарым-укуктуу органдын кызматкерлери абитуриенттин макулдугу болмоюнча ал топтогон баллдын саны жөнүндө маалыматты жарыя кылууга же үчүнчү жактарга берүүгө укуксуз. Топтогон баллдын саны жөнүндө маалымат абитуриент конкурстан өткөн жогорку окуу жайынын гранттык комиссиясынын суроо-талабы боюнча гана берилет.

11. КТК абитуриенттерди тестирлөө жана жогорку окуу жайларына киргизүү боюнча тиешелүү документтердин архивин түзөт, абитуриенттердин жоопторунун барактарын жана каттоо формаларын тестирлөө аяктагандан кийин алты ай бою сактайт.

12. КТК тестирлөөнүн сапатын аныктоо жана аны жакшыртуу боюнча чараларды көрүү максатында грант ээлеринин жетишүүсүнүн мониторингин жүргүзүүгө укуктуу. Буга байланыштуу КТК грант ээлеринин жетишүүсү жөнүндө маалыматты, ошондой эле салыштырма талдоо жүргүзүү үчүн грант ээси болуп саналбаган студенттердин жетишүүсү жөнүндө маалыматты суратууга укуктуу, ал эми жогорку окуу жайы аларды берүүгө тийиш.

13. КТК жашырындык бузулган, жоголгон учурда, ошондой эле абитуриенттер тестирлөөнүн эрежелерин бузган же алар жасалма документтерди же жалган маалыматтарды берген учурларда тестирлөөнүн натыйжаларын жокко чыгарууга укуктуу.

III. Тестирлөөнү даярдоодо жана өткөрүүдө ыйгарым-укуктуу органдын функциялары

14. Абитуриенттерди тестирлөөнү даярдоо жана өткөрүү учурунда ыйгарым-укуктуу органдын функциялары болуп төмөнкүлөр саналат:

- КТКны зарыл ченемдик документтер менен камсыз кылуу;

- тестирлөө багыттар, адистиктер жана гранттардын санын жогорку окуу жайлары боюнча бөлүштүрүү; абитуриенттердин категориялары жөнүндө; каттоо пункттарынын даректери; тестирлөөнү өткөрүү мөөнөтү, орду жана убактысы; тестирлөө жол-жобосунун тартиби жана эрежелери жөнүндө жана жүргүзүлүп жаткан өнөктүктүн ачыктыгын жана айкындыгын камсыз кылган башка маалымат менен республиканын калкын жалпыга маалымдоо каражаттары жана жер-жерлердеги билим берүүнү башкаруу органдары аркылуу маалыматтык камсыз кылуу;

- абитуриенттерди тестирлөөнү даярдоо, уюштуруу жана өткөрүү процессинин жалпы мониторинги;

- абитуриенттерди каттоо мөөнөттөрүн белгилөө;

- кошумча тестирлөөнү талап кылган багыттардын жана адистиктердин тизмесин түзүү жана бекитүү, кошумча предметтик тесттердин тиешелүү тизмесин бекитүү;

- кошумча сыноолорду талап кылган адистиктердин (көркөм өнөр, дене тарбия, аскер иши ж.б.) тизмесин бекитүү;

- абитуриенттерди каттоодо жана тестирлөөдө (ыйгарым-укуктуу органы менен КТКнын ортосундагы келишимге ылайык) КТКга көмөктөшүү;

- абитуриенттерди тестирлөө жана жогорку окуу жайларына киргизүү жол-жоболоруна эларалык жана өкмөттүк эмес уюмдардан, жалпыга маалымдоо каражаттарынан байкоочулардын тизмесин (ыйгарым-укуктуу органы менен КТКнын ортосундагы келишимге ылайык) түзүү жана бекитүү;

- жогорку окуу жайларына киргизүү үчүн өтүү баллын белгилөө (өтүү баллы - жогорку окуу жайларына кирүүгө конкурска катышуу үчүн зарыл болгон баллдын минималдуу саны).

IV. Тесттер

15. Абитуриенттерди тестирлөө үчүн эки түрдөгү тесттер пайдаланылат: негизги тест жана предметтик тесттер, алар мамлекеттик жана расмий тилдерде түзүлөт. Тестирлөөнүн натыйжалары тесттердин түрлөрү боюнча өз-өзүнчө бааланат.

16. Негизги тест абитуриенттин жалпы математикалык билимине, оозеки-логикалык жөндөмүнө жана грамматикалык көндүмүнө баа берүү үчүн тапшырмаларды камтыйт. Тесттин ушул түрү боюнча тестирлөө тестирлөөгө катышуучу бардык абитуриенттер үчүн милдеттүү.

17. Предметтик тесттер конкреттүү сабак боюнча абитуриенттердин билим деңгээлин аныктоо үчүн тапшырмаларды камтыйт. Тесттердин бул түрү боюнча тестирлөө кошумча тестирлөөнү талап кылган багыттардын жана адистиктердин тизмесине киргизилген багыттарга жана адистиктерге тапшырып жаткан абитуриенттер үчүн гана жүргүзүлөт.

V. Каттоо жол-жобосу

18. Каттоо жол-жобосун КТК аныктайт жана жалпыга маалымдоо каражаттары, региондук билим берүү бөлүмдөрү жана орто мектептердин администрациялары аркылуу абитуриенттерге жеткирилет.

19. Белгиленген мөөнөттө каттоодон өтпөй калган жактар, ыйгарым-укуктуу орган менен бирдикте КТК аныктаган мөөнөттө каттала алышат.

20. Каттоонун жүрүшүндө абитуриенттердин жалган маалыматты бериши алар тестирлөөдөн өтө албай тургандыгына алып келет.

21. Каттоо акыларынын өлчөмүн Кыргыз Республикасынын мыйзамдарына ылайык, тестирлөөнү жүргүзүүгө КТКнын иш жүзүндөгү чыгымдарына таянуу менен КТК белгилейт.

Абитуриенттер каттоо эрежелерин бузган, тестирлөөгө катышпай калган же тестирлөөнүн эрежелерин сактабагандыгы үчүн тестирлөөдөн чыгарылып калган учурда аларга каттоо акылары кайра кайтарылбайт.

VI. Тестирлөө жол-жобосу

22. Тестирлөөнү өткөрүү ордун жана мөөнөтүн ыйгарым-укуктуу орган менен макулдашуу боюнча КТК аныктайт.

23. Тестирлөө алдында КТКнын өкүлдөрү тестирлөөнүн тартиби жана тестирлөөнүн жүрүшүндө абитуриенттердин жүрүм-турумунун эрежелери жөнүндө оозеки нускама жүргүзөт.

24. Тестирлөөнүн эрежелеринде каралгандай бул тестирлөөнү өткөрүп жаткан КТКнын өкүлдөрүнүн колу коюлган, чыгаруу жөнүндө протокол түзүлгөн учурда абитуриент тестирлөөдөн чыгарылат. Тестирлөөдөн чыгарылган абитуриент ошол жылы тест тапшырууга тестирлөөнүн кийинки мезгилинде (беш айдан кеч эмес) укуктуу.

25. Тестирлөөгө кечигип калган абитуриенттер оозеки нускама аяктагандан кийин жана тестирлөө башталганга чейин тестирлөө убактысын узартпастан тесттик тапшырмаларды аткарууга киргизилиши мүмкүн.

26. Кандайдыр бир себептер менен тестирлөөгө катышпай калган абитуриенттер КТК тарабынан ыйгарым-укуктуу органы менен бирдикте аныкталган кошумча мөөнөттө тестирлөөдөн өтүүгө укугу бар.

VII. Тестирлөөнүн натыйжалары жөнүндө документ жана аны берүүнүн тартиби

27. Абитуриентке берилүүчү тестирлөөнүн натыйжалары жөнүндө расмий документ болуп сертификат (мындан ары - сертификат) саналат, анда тестирлөө учурунда абитуриент топтогон баллдын саны жөнүндө маалымат камтылат. Сертификаты абитуриентке КТК берет. Сертификатта жасалмалоодон коргоочу белгиси бар.

27-1. Ушул жылы тестирлөөнүн жыйынтыгы боюнча кыйла жогорку балл алган 50 абитуриентке КТК тарабынан артыкчылыктуу сертификат берилет. Артыкчылыктуу сертификат алгандар абитуренттердин негизги тесттин жыйынтыгы боюнча алган баллдарынын кемүү тартибинде түзүлгөн рейтингдик тизмесинин негизинде аныкталат. Артыкчылыктуу сертификат алууга бирдей балл алган бир нече абитуриент талапкер болгон учурда артыкчылыктуу сертификат алуучулардын саны 65 тен ашык эмес санга чейин көбөйтүлөт.

28. Сертификат абитуриентке же анын ишенимдүү адамына катталган жеринде сертификатты берүүгө зарыл документтерди көрсөткөн учурда берилет.

29. Сертификат жоготулган учурда КТК абитуриентке анын арызы боюнча жана ырастоонун наркы төлөнгөн учурда жалпы тестирлөөдө топтолгон баллдын саны жөнүндө ырастоону берет. Мурда берилген сертификаттын жараксыздыгы жөнүндө жалпыга малымдоо каражаттарына алдын ала жарыялабай туруп абитуриентке ырастоону берүүгө жол берилбейт.

VIII. Корутунду жоболор

30. Администратор тестирлөөнүн тартибин жана шарттарын бузган учурда абитуриент байкалган эреже бузуулар жөнүндө арызды КТКга тестирлөө өткөрүлгөн күндөн тартып 3 күндүн ичинде берүүгө укуктуу. Эгерде эреже бузуулар орун алган болсо, КТК арызды алган учурдан тартып бир жумалык мөөнөттө кайталап объективдүү тестирлөө жүргүзүү үчүн шарттарды камсыз кылат. Кайталап тестирлөө жүргүзүү учурунда ыйгарым-укуктуу органдан байкоочулар катышууга укуктуу.

31. Түшүнүксүз себептен улам өз сертификатын албаган абитуриент түшүндүрүп бериши үчүн КТКга кайрылууга укуктуу.

32. КТК төмөнкү учурларда абитуриентти кайрадан тесттен өткөрүүгө укуктуу:

- абитуриент тестирлөө эрежелерин бузса;

- тестирлөө аяктагандан кийин КТК өткөргөн документтерди текшерүүнүн жыйынтыгы боюнча тестирлөөнү каттоодон өткөн абитуриент эмес, башка адам тапшыргандыгына шектенүү жаралса.